Ob mr als Deitscher stolz sei ko, do drvo will i jetz mol gar net reda. Aber dass mr als Schwob stolz sei ko, des stoht ja wohl außer Frog! Erschtens woiß ja a jeder, dass Schwoba oheimlich fleißich sen. Ha noi, i jetz grad net, aber so em allgemeina. Dr Schwob an sich halt. On erfinderisch semmer au. Do braucht ja  bloß a mol an de alte Fischer denka. Ha, der mit de Diebel. Genau, mit de Fischer-Diebel. Des war ja wohl an Fetz oder? Oder wie machet Sie a Schraub en d'Wand? Also!